**ՀԱՇՎԵՏՎՈՒԹՅՈՒՆ**

**Հայաստանի Հանրապետության կրթության, գիտության, մշակույթի և սպորտի նախարարության 2019 թվականի ընթացքում կատարած հիմնական աշխատանքների արդյունքների վերաբերյալ**

**(սեղմագիր մամուլի համար)**

ՀՀ կրթության, գիտության, մշակույթի և սպորտի նախարարության 2019 թվականի գործունեության հիմքում դրվել են ՀՀ կառավարության ծրագրով ամրագրված դրույթները, առավել թափանցիկ և բաց աշխատանքը, ոլորտների զարգացմանը միտված գործունեությունը:

 **Կրթություն**

* Ասիական զարգացման բանկի աջակցությամբ մշակվել է կրթության զարգացման ռազմավարության նախնական տարբերակը, կառավարություն է ներկայացվել կրթության զարգացման տեսլականը` սահմանելով կրթության ոլորտի՝ մինչև 2025 թ. նպատակները:
* «Նախադպրոցական կրթության մասին» ՀՀ օրենքի նոր նախագիծը ներկայացվել է Աժ:
* Համաշխարհային բանկի աջակցությամբ «Կրթության բարելավում» վարկային ծրագրի շրջանակում հիմնվել է 18 նախակրթարան՝ շուրջ 400 երեխայի ընդգրկմամբ:
* Հանրակրթական դպրոցների մանկավարժներին և դպրոցահասակ երեխաներին տրանսպորտային ծառայությունների փոխհատուցման ծրագրի իրավական նոր կարգավորման արդյունքում 2020 թվականի հունվարի 1-ից ծրագրում կընդգրկվեն ՀՀ բոլոր մարզերը: Հաստատվել է ՀՀ հանրակրթական ուսումնական հաստատություններում հեռավար ուսուցման փորձնական կարգը, որը կնպաստի լրացնել մասնագետների պակասը մարզային դպրոցներում:
* Շարունակվել է համընդհանուր ներառական կրթության ներդրումը. Երևանի, Արագածոտնի և Շիրակի մարզերի 7 հատուկ դպրոցներ վերակազմակերպվել են տարածքային մանկավարժահոգեբանական կենտրոնների: ԱՄՆ-ի միջազգային զարգացման ծրագրի աջակցությամբ իրականացվել է Սյունիքի մարզի մանկավարժահոգեբանական աջակցության կենտրոնի և թիրախային 9 դպրոցի ռեսուրս-սենյակների վերանորոգում:
* Արագածոտնի մարզի 117 դպրոցներն անցում են կատարել «Կայուն դպրոցական սնունդ» ազգային ծրագրին` սնունդ տրամադրելով նախակրթարանների և 1-4-րդ դասարանների 7514 սովորողի:
* 2019-2020 ուսումնական տարում ևս նախարարությունն ազգային փոքրամասնությունների լեզուներով դասավանդվող դպրոցներին տրամադրել է անհրաժեշտ դասագրքերը:
* ՀՀ–ի և Արցախի ամառային ճամբարներում իրենց հանգիստն են անցկացրել շուրջ 5000 դպրոցականներ:
* Փոխհատուցվել է ապրիլյան պատերազմի օրերին ծառայած և մարտական հերթապահություն կատարած ուսանողների վարձավճարների 20%-ից 10%-ը, մնացած 10%-ը կփոխհատուցվի 2020 թվականին: Երկու և ավելի երեխա ունեցող 25 ուսանողների ուսման վարձը փոխհատուցվել է ամբողջովին:
* ԵՄ և Համաշխարհային բանկի աջակցությամբ ընթանում են աշխատանքներ հանրակրթական չափորոշիչների, STEM կրթության, առարկայական ծրագրերի մշակման ուղղությամբ:
* ՀՀ ԿԳՄՍ նախարարի հրամաններով հաստատվել են` «Հանրակրթության կառավարման համակարգի բարեփոխումների հայեցակարգը», Ուսուցիչների մասնագիտական որակավորումների բնութագրերը, «ՀՀ կրթության կառավարման տեղեկատվական համակարգի (ԿԿՏՀ) ամբողջականացման գործողությունների պլանը»:
* Նախարարության նախաձեռնությամբ հունիսի 1-ից ՄԱԿ-ի մանկական հիմնադրամի ֆինանսավորմամբ «Դասավանդի՛ր Հայաստան» կրթական հիմնադրամն իրականացնում է «Ուսուցիչների՝ ներառող դասավանդման վերապատրաստման կարողությունների զարգացման» փորձնական ծրագիրը:
* ՀՀ կառավարության որոշմամբ Առաջատար տեխնոլոգիաների ձեռնարկությունների միությանը թվով 284 ինժեներական լաբորատորիա ներդնելու նպատակով տրամադրվել է շուրջ 835 միլիոն ՀՀ դրամ: Արդյունքում` ՀՀ բոլոր մարզերում գործում են թվով 575 ինժեներական լաբորատորիաներ և ռոբոտաշինական խմբակներ:
* Նախնական /արհեստագործական/ և միջին մասնագիտական ոլորտում Մասնագիտական կողմնորոշման և կարողության զարգացման կենտրոնն իրականացրել է 40 ՄԿՈՒ հաստատությունների 17-ը Երևանի, 23-ը մարզերի թվով 42 կարիերայի պատասխանատուի վերապատրաստում: ՄԿՈւ հաստատություններում ներդրվել է 3 նոր մասնագիտություն: Մշակվել, վերանայվել և հաստատվել են 24 ՆՄՄԿՈՒ պետական կրթական չափորոշիչներ և համապատասխան մոդուլային ծրագրեր: Մշակվել և ՀՀ ԿԳՄՍ նախարարի հրամանով հաստատվել են փորձարարական դուալ ուսուցման համակարգի ընտրված մասնագիտությունների գծով 7 ուսումնական պլան և մոդուլային ուսուցման ծրագիր:
* Շրջանառվել է «Բարձրագույն կրթության և գիտության մասին» ՀՀ օրենքինախագիծը, որը 2019 թ. դեկտեմբերի 20-ին ներկայացվել է ԱԺ գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովի կողմից հրավիրված խորհրդարանական լսումներում: Քննարկումների և վերանայման փուլում են գտնվում բարձրագույն կրթության միջազգայնացման ազգային ռազմավարության նախագիծը և միջազգայնացման ռազմավարության նպատակների և խնդիրների իրագործման պլանավորման նախնական տարբերակները:
* Իրականացվել է 57 սփյուռքահայ ուսուցիչների վերապատրաստում, սփյուռքի դպրոցներին տրամադրվել են շուրջ 63000 անուն ուսումնական նյութեր, այդ թվում` դասագրքեր: Իրականացվել է շուրջ 800 սփյուռքահայ դիմորդի ընդունելություն ՀՀ բուհեր և քոլեջներ, որոնցից 70-ը՝ պետական պատվերով: ՀՀ պետական բյուջեի աջակցությամբ օտարերկրյա 4 համալսարաններում դասավանդվել են հայոց լեզու և այլ հայագիտական առարկաներ:

**Մշակույթ**

* Մեկնարկել են ՀՀ մշակույթի 2020-2025 թթ. ռազմավարության նախագծի մշակման աշխատանքները:
* Մշակվել, մասնագետների շրջանակում քննարկվել և շահագրգիռ գերատեսչությունների դիտարկմանն է ներկայացվել «Կինեմատոգրաֆիայի մասին» ՀՀ Օրենքի նախագիծը, քննարկման փուլում է «ՀՀ օրենքը թանգարանների և թանգարանային ֆոնդի մասին»:
* «Անհապաղ պաշտպանության կարիք ունեցող ոչ նյութական մշակութային ժառանգության ցանկը համալրվել է ևս 5 արժեքով /«Որդան կարմիր», «Կոխ ըմբշամարտ», «Պարկապզուկ» և այլն/:
* ՀՀ կառավարության N 1302-Ն որոշմամբ ՀՀ մշակութային տարածքների ճանաչման չափորոշիչները և մշակութային տարածքների ցանկը համալրվել է ոչ նյութական մշակութային ժառանգության նոր կենսունակ տարածքներով: Ոչ նյութական մշակութային ժառանգության բնագավառում իրականացվել է 22 ծրագիր, որոնց մեջ հատկապես նշանակալի է ՅՈՒՆԵՍԿՕ-ի մարդկության ոչ նյութական մշակութային ժառանգության ներկայացուցչական ցանկում գրանցված «Հայկական տառարվեստը և դրա մշակութային դրսևորումները» ՀՀ հայտը:
* Միջազգային 4 ցուցահանդեսների շրջանակում հայկական պատմամշակութային ժառանգությունը ներկայացվել է արտերկրում, այլ մշակույթները` Հայաստանում:
* Իրականացվել են «Թարգմանական ծրագրեր և աջակցություն ստեղծագործողներին և

 հետազոտողներին», «Հայ գրականությունը թարգմանություններում», «Աջակցություն

 գրականության հանրահռչակմանը գրական ծրագրերին և գրքերի միջազգային

 ցուցահանդեսներին մասնակցությանը», «Ոչ պետական մամուլի հրատարակում» ծրագրերը,

 մշակվել է «Դաշտադեմ ամրոց» պատմաճարտարապետական արգելոց-թանգարան ստեղծելու

 մասին» ՀՀ կառավարության որոշման նախագիծը:

* Նախարարության համակարգի թանգարաններում պահպանվող առարկաների թիվը

 համալրվել է 8561-ով և կազմել է 1876655: Թանգարանների այցելուների թիվը կազմել է

 1249884, որից վճարովի՝ 867921, անվճար՝ 381963:

* Մշակութային ժառանգության հանրահռչակման ուղղությամբ իրականացվել է 222 ժամանակավոր ցուցադրություն:
* 2019 թվականին գրադարանային հավաքածուները համալրվել են 146629 միավոր գրքով:
* Շարունակվել են Հայաստանի ազգային գրադարանի թվայնացման և «Հայաստանյան համահավաք էլեկտրոնային գրացուցակ» մուտքագրումները` կազմելով 161.507 միավոր: «Հայ գիրք» և «Հայ մամուլ» շտեմարաններում առկա է 8.327.670 թվայնացված էջ, որից՝ գրքի՝ 3.425.950, մամուլի՝ 4.188.320 թվայնացված էջ։
* «Երաժշտարվեստի աջակցում՝ ստեղծագործական պատվերների միջոցով» ծրագրով տարբեր ժանրային ուղղություններով իրականացվել է 18 ծրագիր:
* Թատերարվեստում հիմնադրվել է «Սոմա» պլաստիկ հետազոտությունների թատրոն-լաբորատորիան, աջակցություն է ցուցաբերվել 19 ներկայացումների, իրականացվել է 9 նախագիծ` 5 միջազգային և 4 հանրապետական:
* Կինոարվեստում իրականացվել է խաղարկային 37 կինոնախագիծ, թվայնացվել է 8 ֆիլմ, աջակցություն է ցուցաբերվել մշակույթին նվիրված 1 մարզամշակութային հեռուստատեսային հաղորդաշարի իրականացմանը: Իրականացվել է 8 միջազգային կինոփառատոն, 2 մանկապատանեկան և ներառական, 6 կինոոլորտի զարգացման ծրագիր, 28 հայրենական արտադրության ֆիլմեր և կինոնախագծեր,  25 կինոոլորտի ներկայացուցիչներ մասնակցել են միջազգային մի շարք կինոփառատոների և կինոշուկաների:
* Կերպարվեստում իրականացվել է 11 նախագիծ, այդ թվում՝ 6 միջազգային (բիենալե, փառատոն, ցուցահանդես, ծրագիր):
* Պարարվեստում աջակցություն է ցուցաբերվել 6 ստեղծագործական պատվերի:
* Մշակութային կրթության ապահովման նպատակով կատարվել է երաժշտական գործիքների ձեռքբերում` երաժշտական և արվեստի դպրոցների համար: Համակարգվել են «Դպրոցական բաժանորդային համակարգ» և «Քո արվեստը դպրոցում» դրամաշնորհային ծրագրերը: Միջազգային 7 մանկապատանեկան մրցույթների, փառատոների և վարպետության դասերի է մասնակցել 26 անհատ կատարող, 1 երգչախումբ: Իրականացվել է արվեստի տարբեր ոլորտների մանկապատանեկան 16 ծրագիր, որից 5-ը` փառատոն-մրցույթ:
* Տարբեր մասնագիտությունների գծով կազմակերպվել են մի շարք միջազգային և հանրապետական մանկապատանեկան մրցույթներ, փառատոներ և այլ միջոցառումներ, որոնց մասնակցել է 1998 շնորհալի երեխա, 83 երգչախումբ, 8 փողային համույթ:
* Իրականացվել է Հրեական «Խանուկա» տոնին նվիրված համերգ, հոբելյանական 31 ծրագիր, պետական, մասնագիտական և միջազգային տոներին ու հիշատակի օրերին նվիրված 11 միջոցառում: «Մշակութային մարզ» ծրագրի շրջանակում ՀՀ մարզերում իրականացվել է  237  նախագիծ, Արցախում` 17-ը, որոնցից 17-ը ներառական են:
* ՀՀ-ում 107 նոր հայտնաբերված օբյեկտի տրվել է նորահայտ հուշարձանի կարգավիճակ:

**Սպորտ**

* **Սպորտի բարձրագույն նվաճումների բնագավառում** 2018 թվականին 19 մարզաձևերում բարձր արդյունքների հասած ՀՀ հավաքական թիմերի 88 մարզիկների և 119 մարզիչների հատկացվել է ՀՀ վարչապետի անվանական թոշակ: Մեծահասակների, երիտասարդների և պատանիների Եվրոպայի և աշխարհի առաջնություններում, Եվրոպական երկրորդ խաղերում և համաշխարհային ունիվերսիադայում Հայաստանի մարզիկները նվաճել են 222 մեդալ, այդ թվում՝ 61 ոսկե, 84 արծաթե և 77 բրոնզե: Անցկացվել է 100 առաջնություն, 147 ուսումնամարզական հավաք: Մարզիկները մասնակցել են 195 միջազգային մրցաշարերի, այդ թվում՝ Եվրոպայի և աշխարհի առաջնությունների (մեծահասակների, երիտասարդների, պատանիների): ՀՀ-ում և Արցախում 2019 թվականի օգոստոսի 5-17-ը անցկացվել են Համահայկական ամառային յոթերորդ խաղերը:
* **Մասսայական սպորտի բնագավառում** իրականացվել են շուրջ 20 հանրապետական և միջազգային մրցույթ-փառատոներ` դպրոցականների, տարեցների, հաշմանդամների մասնակցությամբ:
* **Երիտասարդությանն ուղղված**՝ իրականացվել են 10-ից ավելի միջոցառումներ և ծրագրեր, այդ թվում՝ «100 գաղափար Հայաստանի համար» համահայկական երիտասարդական մրցույթ», «Երիտասարդական պորտալի պահպանում», «Երիտասարդական մրցանակաբաշխություն-2019», «Ճանաչողական և համագործակցության այց Հայաստան», «ՀՀ տարվա երիտասարդական մայրաքաղաք» ծրագրերը: ՀՀ կառավարության որոշմամբ բարելավվել են «Երիտասարդ ընտանիքին՝ մատչելի բնակարան» պետական նպատակային ծրագրի պայմանները: Կազմակերպվել է «Դասընթաց ՀՀ-ում գործող երիտասարդական հասարակական կազմակերպությունների համար», «Երիտասարդական աշխատողի վերապատրաստում», «ՄԻԱՎ/ՁԻԱՀ-ի, սեռավարակների, թմրամոլության կանխարգելման նպատակով երիտասարդների իրազեկության մակարդակի բարձրացում» ծրագրերը: «Երիտասարդական ծրագրերի շրջանակում թրաֆիքինգի դեմ պայքարին ուղղված միջոցառում» ծրագրով կատարվել են [www.antitrafficking.am](http://www.antitrafficking.am) կայքի պահպանման և թարմացման աշխատանքները: